Diari Oficial de la Generalitat Valenciana


Sumari del DOGV 3285, del 14-07-1998 (1998/5699)

ORDRE d'11 de juny de 1998, de la Conselleria de Benestar Social, per la qual es convoquen ajudes per tal de sufragar les despeses originades en conferències, simposis, jornades i uns altres actes participatius o formatius.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3285

Data del DOGV
:   14-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5699


Data del document
:   11-06-1998

Organisme emissor
:   Conselleria de Benestar Social

Tipus de document
:   Ordre

ORDRE d'11 de juny de 1998, de la Conselleria de Benestar Social, per la qual es convoquen ajudes per tal de sufragar les despeses originades en conferències, simposis, jornades i uns altres actes participatius o formatius. [1998/X5699]
  
Entre les competències que la Direcció General de la Família té encomanades, d'acord amb el que disposa el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, destaca promoure les mesures a fi d'assegurar una política integral en benefici de la família, i, també, establir les mesures normatives i de gestió encaminades a facilitar l'adopció.
  
No hi ha dubte que aquesta política integral ha d'incloure el foment d'activitats encaminades a la reflexió i al debat sobre tots aquells aspectes que incideixen de manera més o menys directa en la família i en l'adopció, com ara: el seu concepte i evolució en els temps actuals, l'anàlisi de la seua realitat, programes d'actuació i la seua repercussió en les famílies valencianes.
  
Per tot això, i fent ús de les facultats que em confereix el Decret 37/1997, de 26 de febrer, del Govern Valencià pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Subvencions
  
Article 1. Objecte i àmbit d'aplicació
  
Aquesta ordre té com a objecte regular i convocar subvencions destinades a sufragar les despeses derivades de l'organització de conferències, simposis, jornades i uns altres actes participatius i formatius que, en matèria de la família i les adopcions, es desenvolupen en l'àmbit territorial de la Comunitat Valenciana durant l'exercici de 1998.
  
Aquestes subvencions podran incloure les despeses de gestió, administració i organització de seminaris monogràfics, jornades, conferències, simposis o congressos en matèria de la família i les adopcions, i també, si cal, els derivats de la publicació de les conclusions i/o ponències dels actes organitzatius.
  
En cap cas les subvencions es podran destinar a finançar inversions, ni adquisicions de material inventariable i/o equipament.
  
Article 2. Destinataris de les subvencions
  
Podran sol·licitar les subvencions, que es regulen en aquesta ordre, les associacions i institucions sense finalitat de lucre i les entitats locals, que hagen previst l'organització d'actes inclosos en l'article primer de la citada ordre.
  
Article 3. Requisits
  
Les entitats que sol·liciten la subvenció hauran de reunir els següents requisits per poder accedir-hi:
  
1. En cas d'associacions i institucions sense finalitat de lucre, s'han d'inscriure en algun dels registres d'entitats, de la Conselleria de Benestar Social.
  
2. Els actes que cal subvencionar per aquesta ordre, s'hauran de celebrar dins del període comprés entre l'1 de gener i el 31 d'octubre d'aquest any.
  
3. L'acte, així mateix, s'haurà de realitzar en la Comunitat Valenciana.
  
4. Disposar d'una estructura i capacitat de gestió suficient per a l'organització dels actes que es promoguen.
  
Article 4. Criteris de valoració
  
Per a la concessió de les subvencions es tindran en compte els següents criteris per ordre de prioritat pel que fa als actes organitzats i a les entitats que els promouen:
  
1. El grau de relació de l'acte pel que fa als temes que són competència de la Direcció General de la Família i les Adopcions.
  
2. L'amplitud del col·lectiu de destinataris dels actes organitzats
  
3. L'àmbit territorial de l'acte, provincial, autonòmic, nacional o internacional.
  
4. El nombre de membres o socis de l'entitat organitzadora i el seu nivell d'implantació en la Comunitat Valenciana.
  
5. L'experiència en l'organització i gestió de congressos, jornades, conferències i uns altres actes participatius i formatius en matèries relacionades amb la família i les adopcions.
  
6. El grau de finançament propi, i també extern, bé siga públic o privat, respecte a l'acte per al qual se sol·licita la subvenció.
  
Article 5. Documentació que cal aportar
  
La sol·licitud de subvenció, segons model que figura en l'annex I d'aquesta ordre, haurà d'anar acompanyada de la documentació següent:
  
1. Certificació de l'entitat que acredite l'acord adoptat per l'òrgan competent; que autoritze la sol·licitud de la subvenció firmada pel representant de l'entitat, i que aprove el programa i el pressupost de l'acte, segons model orientatiu que figura en l'annex II de l'esmentada Ordre.
  
2. En cas d'associacions i institucions sense ànim de lucre, memòria de les activitats de l'entitat sol·licitant en l'exercici 1997.
  
3. Memòria de l'entitat en què es despleguen els punt indicats en l'article anterior d'aquesta ordre.
  
4. Fotocòpia de les dades identificatives bancàries del compte designat per l'entitat en què se li ha de fer la transferència, si cal.
  
5. Fotocòpia compulsada o confrontada del codi d'identificació fiscal de l'entitat (CIF).
  
Article 6. Obligacions de les entitats subvencionades
  
Les institucions beneficiàries de les subvencions estaran obligades a :
  
1. Col·laborar, si cal, amb la Direcció General de la Família i Adopcions en els programes de formació i/o línies d'investigació que pogueren ser desplegades per aquesta, en relació amb l'activitat subvencionada.
  
2. Complir la finalitat per a la qual s'atorga la subvenció i les obligacions que estableix la legislació vigent per als perceptors de fons públics.
  
3. Realitzar les adequades activititats de difusió de l'acte que se subvenciona, fent constar en aquestes, la participació i col·laboració de la Generalitat Valenciana a través de la Direcció General de la Família i Adopcions de la Conselleria de Benestar Social. En cas de mitjans de difusió impresos haurà d'aparèixer de manera visible, a més del que s'ha indicat anteriorment, el logotip de la Generalitat Valenciana.
  
4. Lliurar a la Direcció General de la Família i Adopcions, enquadernades com cal, les conclusions, ponències i/o resums derivats de l'acte celebrat, a més de les publicacions que emanen d'aquest.
  
5. Declaració escrita dels sol·licitants en què expressament s'autoritze a la Direcció General de la Família i Adopcions l'ús de la informació recollida en la documentació lliurada, on citaran , en tot cas, la seua procedència.
  
6. En el cas que les persones beneficiàries foren entitats sense finalitat de lucre, acreditar, abans del cobrament de la subvenció, que es troben al corrent de les seues obligacions tributàries i amb la Seguretat Social.
  
7. Comunicar, fefaentment, a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'altres organismes públics.
  
8. En qualsevol cas, les persones beneficiàries de les subvencions estaran obligades a complir el que disposa, per a les subvencions i ajudes públiques, el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana i en la resta de la legislació que hi concorda i d'aplicació.
  
Títol II
  
Procediment
  
Capítol I
  
Iniciació del procediment
  
Article 7. Instància i lloc de presentació de les sol·licituds
  
Les entitats sol·licitants hauran de presentar la sol·licitud en el Registre de la Conselleria de Benestar Social, situat en el passeig de l'Albereda, núm. 16, CP 46664 València, sense perjudici que es puga presentar en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Termini de presentació
  
El termini de presentació de les sol·licituds de subvenció, regulades en aquesta ordre, serà de 30 dies hàbils comptadors a partir de l'endemà de la seua publicació.
  
Aquest termini es podrà renovar, per resolució de la consellera de Benestar Social, si no s'esgoten els fons destinats a aquesta finalitat.
  
Capítol II
  
Tramitació, resolució i recursos
  
Article 9. Ordenació i instrucció
  
1. Una vegada acabat el termini de presentació de sol·licituds, es procedirà a l'estudi d'aquestes i de la documentació que les ha d'acompanyar, per una comissió de valoració formada pels caps de l Serveis de Família i Adopcions, un dels quals actuarà com a secretari, per tres tècnics , entre els dos serveis, nomenats pel director general de la Família i Adopcions, i presidida per aquest.
  
Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es requerirà a la persona interessada perquè en el termini de deu dies repare la falta o adjunte els documents preceptius, amb la indicació que si així no ho fa se li desistirà la seua petició, i s'arxivarà l'expedient sense més tràmit, amb els efectes previstos en l'article 42 de l'anteriorment esmentada llei.
  
Sense perjudici del que s'ha dit anteriorment, en qualsevol moment, al llarg del procediment es podrà instar a l'entitat sol·licitant que formalitze qualsevol altre requisit o tràmit omés d'acord amb el que preveu l'article 76 de la Llei de Règim Jurídic de les Administracions Públiques i del Procediment Administratiu Comú, i se li concedirà amb aquesta finalitat un termini de deu dies hàbils a partir de la notificació, amb l'advertiment exprés que, si no ho fa així, se li podrà declarar perdut el seu dret a la tramitació de la sol·licitud. En canvi, s'admetrà l'actuació del/de la interessada i produirà els seus efectes legals, si es realitza abans o dins del dia que es notifique la resolució en què es comunique que n'ha trascorregut el termini.
  
2. En fase de la tramitació de l'expedient, a la vista de la documentació que consta en cadascun d'aquests i de les obligacions que s'adquireixen per la concessió de l'ajuda, es podrà obtenir informes dels organismes i entitats que es consideren oportuns, i realitzar les comprovacions necessàries sobre l'exactitud de tot això.
  
3. El termini màxim per a tramitar i resoldre els expedients serà de tres mesos comptadors des de la data de la presentació de la corresponent sol·licitud. S'entendran desestimades aquelles sol·licituds sobres les quals no recaiga resolució expressa en l'esmentat període.
  
Article 10. Presentació i comprovació de documentació
  
1. Si a l'efecte del compliment del que preveu aquesta ordre, s'aporten fotocòpies de la documentació corresponent, aquestes hauran d'estar, en tot cas, confrontades com cal, en els termes establits en l'article 35,c) de la Llei 30/92, Llei de Règim Jurídic de les Administracions Públiques i del Procediment Administratiu Comú.
  
2. La comprovació de l'existència de dades no ajustades a la realitat, tant en la sol·licitud con en la documentació aportada, podrà comportar la denegació de la subvenció sol·licitada, sense perjudici de la resta de responsabilitats que pogueren derivar-se'n.
  
Article 11. Proposta i concessió de subvencions
  
Una vegada valorats els expedients, el director general de la Família i Adopcions elevarà proposta de resolució, tenint en compte les prioritats establides en l'article 4 d'aquesta ordre i al crèdit global, a la Conselleria de Benestar Social, la qual dictarà les resolucions que corresponguen en relació amb les sol·licituds presentades per les persones interessades.
  
Article 12. Línia de subvenció
  
La línia de subvenció, amb càrrec al programa pressupostari 313.30 Família i Adopcions, a través de la qual es concediran les ajudes previstes en aquesta ordre, és la següent:
  
Denominació: foment, formació i participació social.
  
Projecte: 2500
  
Línia de subvenció: 405/98
  
Consignació pressupostària: 2.000.000 pessetes.
  
El crèdit consignat té caràcter màxim i no es podran concedir subvencions, una vegada esgotat aquest.
  
La Conselleria de Benestar Social, una vegada esgotats els fons, haurà de fer pública aquesta circumstància a l'efecte de la seua desconvocatòria.
  
Si com a conseqüència de transferències de fons es veu incrementat aquest crèdit, es farà constar l'increment en la corresponent publicació en el Diari Oficial de la Generalitat Valenciana.
  
No obstant això, sense perjudici del que s'ha exposat anteriorment, l'òrgan competent que ha de resoldre podrà procedir al prorrateig de la subvenció, entre els beneficiaris d'aquesta, de l'import global màxim fixat.
  
Article 13. Recursos
  
Contra les resolucions de la Conselleria de Benestar Social, expresses o presumptes, que esgotaran la via administrativa, s'hi podrà interposar recurs contenciós administratiu, en la forma, termini i condicions que determine la Llei reguladora d'aquesta jurisdicció.
  
En tot cas, a fi de fer valer els efectes de l'acte presumpte davant l'administració i davant tercers, i també per a la interposició, si cal, del recurs corresponent contra les resolucions presumptes, caldrà que, amb caràcter previ, l'interessat/da acredite l'eficàcia de l'acte presumpte d'acord amb el que disposa l'article 44 de la Llei de Règim Jurídic de les Administracions Públiques i del Procediment Administratiu Comú.
  
Article 14. Modificació de la resolució de concessió
  
D'acord amb el que disposa l'article 47, paràgraf 8é., del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions que s'han tingut en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o per uns altres ens públics o privats, podrà donar lloc a la modificació de la resolució de la concessió.
  
L'import de la subvenció concedida, en cap cas podrà ser de quantia que, aïlladament o en concurrència amb subvencions i ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
  
Títol III
  
El pagament i la justificació de les subvencions
  
Article 15. Pagament de les subvencions i la seua justificació
  
El pagament de les subvencions s'abonarà en un únic pagament mitjançant transferència bancària a nom de l'entitat sol·licitant, una vegada aprovada la resolució de concessió, amb la prèvia presentació d'original i fotocòpia confrontada o validada, de les factures o justificants de les despeses realitzades per import total igual o superior a la quantitat assignada, i també la memòria comprensiva de les activitats realitzades.
  
En cas d'entitats sense finalitat de lucre i prèviament a la realització d'aquest pagament s'haurà d'aportar la documentació següent:
  
a. Certificat de l'Agència Tributària i de la Conselleria d'Economia i Hisenda, que acredite que aquesta entitat es troba al corrent de les seues obligacions tributàries, de data posterior a l'acabament de l'acte subvencionat.
  
b. Certificat de la Seguretat Social, que acredite que l'esmentada entitat es troba al corrent de les seues obligacions davant d'aquesta, de data posterior a l'acabament de l'acte subvencionat.
  
El termini de presentació dels justificants de despeses requerits, i també, de la memòria comprensiva de les activitats realitzades, acabarà el 16 de novembre de 1998.
  
Article 16. Reintegrament de les quantitats percebudes
  
D'acord amb el que estableix l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, correspondrà el reintegrament de les quantitats percebudes i l'exigència d'interés de demora des del moment del pagament de la subvenció, en els supòsits següents:
  
a. Incompliment de l'obligació de justificació
  
b. Obtenir subvenció sense reunir les condicions requerides per a això.
  
c. Incompliment de la finalitat per a la qual la subvenció fou concebuda.
  
d. Incompliment de les condicions imposades a les persones beneficiàries amb motiu de la concessió de la subvenció.
  
2. Igualment, en el supòsit previst en l'article 47.9 paràgraf segon de l'anteriorment citada Llei, quan la subvenció principal siga de la Generalitat Valenciana correspondrà el reintegrament de l'excés obtingut sobre el cost de l'activitat desenvolupada.
  
DISPOSICIÓ FINAL
  
Única
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra ella, s'hi podrà interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació, amb la comunicació prèvia a la Conselleria de Benestar Social.
  
València, 11 de juny de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Sol·licitud de subvenció de despeses originades en l'organització de conferències, simposis, jornades i uns altres actes participatius o formatius.
  
El /la Sr./Sra. ..., amb el DNI número..., amb domicili a ..., carrer o plaça ..., número ..., CP ..., com a representant legal de l'entitat ..., inscrita en el registre d'entitats de la Direcció General ... de la Conselleria de Benestar Social, amb CIF ..., telèfon ..., Fax ..., i domiciliada a ..., província d ..., CP ..., carrer/plaça ... número ...
  
EXPOSE:
  
Que desitge acollir-me al que disposa l'Ordre per la qual es convoquen subvencions per a despeses originades en l'organització de conferències, simposis, jornades i uns altres actes participatius i formatius relacionats amb la família i les adopcions, durant l'any 1998.
  
Que d'acord amb el que estableix l'Ordre esmentada, reunisc els requisits que s'hi sol·liciten i em compromet al compliment de les obligacions que s'hi estableixen, per això adjunte la documentació requerida en la citada Ordre i de la qual certifique la seua veracitat.
  
Per això us
  
SOL·LICITE:
  
Que havent presentat la sol·licitud, em siga admesa la documentació adjunta, i després del compliment dels tràmits necessaris es dicte resolució per la qual em siga concedida una subvenció per import d ... pessetes, per a la realització de l'acte que s'indica: ... que tindrà lloc a ............, en el període d ....
  
València, ...d ...de 1998.
  
Firma del representat i segell de l'entitat.
  
CONSELLERIA DE BENESTAR SOCIAL.
  
DIRECCIÓ GENERAL DE LA FAMÍLIA I ADOPCIONS.
  
Passeig de l'Albereda, núm. 16. 46999 València.
  
Annex II
  
Pressupost econòmic de l'organització de l'acte
  
Activitat per a la qual se sol·licita la subvenció:
  
Data/es de realització:
  
Pressupost d'ingressos
  
1. Ingressos propis (1) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_pessetes.
  
2. Ingressos per quotes d'inscripció \_\_\_\_\_\_\_\_\_\_\_\_\_\_ pessetes.
  
3. Finançament extern (3) :
  
3.1 Públic pessetes.
  
 pessetes.
  
 pessetes.
  
3.2 Privat: pessetes.
  
 pessetes.
  
 pessetes.
  
Total de pressupost d'ingressos \_\_\_\_\_\_\_\_\_\_\_\_\_\_\_\_ pessetes.
  
Pressupost de despeses
  
1. Despeses d'organització i gestió:
  
1.1. Despeses de funcionament (subministraments, material d'oficina, lloguers, etc.) \_\_\_\_\_\_\_\_\_\_\_\_ ( \_\_\_\_\_\_\_\_\_\_ ) pessetes.
  
1.2. Despeses originades pel Comité Organitzador, el Comité Científic, ponents i/o persones invitades \_\_\_\_\_\_\_\_\_\_\_\_ (\_\_\_\_\_\_\_\_\_\_ )
  
2. Despeses de producció de materials (publicacions, audiovisuals, resums, ?) derivats de l'acte organitzat \_\_\_\_\_\_\_\_\_\_\_\_ (\_\_\_\_\_\_\_\_\_\_ ) pessetes.
  
3. Altres (detallar) \_\_\_\_\_\_\_\_\_\_\_\_ ( \_\_\_\_\_\_\_\_\_\_ ) pessetes.
  
 \_\_\_\_\_\_\_\_\_\_\_\_ ( \_\_\_\_\_\_\_\_\_\_ ) pessetes.
  
 \_\_\_\_\_\_\_\_\_\_\_\_ ( \_\_\_\_\_\_\_\_\_\_ ) pessetes.
  
Total pressupost de despeses \_\_\_\_\_\_\_\_\_\_\_\_\_\_\_\_\_\_\_\_ pessetes.
  
Dèficit previst \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ pessetes.
  
S'especificarà l'aportació de l'entitat organitzadora procedent de recursos propis.
  
S'especificarà el nombre d'assistents i l'import de les quotes d'inscripció.